በትግራይ የታላቁ መሪ የመታሰቢያ ዝግጅቶች እየተካሄዱ ነው
በትግራይ ክልል የታላቁ መሪ የቀድሞ ጠቅላይ ሚኒስትር መለስ ዜናዊ የተለያዩ  የመታሰቢያ ዝግጅቶች እየተካሄዱ ነው፡፡የታላቁ መሪን ሌጋሲ ለማስቀጠልና አደራውን ለመወጣት የተለያዩ የመታሰቢያ ዝግጅቶች እየተካሄዱ መሆናቸውን የክልል ኮሙኒኬሽን ቢሮ አስታወቀ፡፡በዛሬው ዕለት መቀሌን ጨምሮ በተለያዩ የክልሉ ዋና ዋና ከተሞች ህዝባዊ የውይይት መድረኮች እየተካሄዱ መሆናቸውን የቢሮው ኃላፊ አቶ ገብረ ሚካኤል መለስ ለዋልታ ተናግረዋል፡፡ ማታ ደግሞ ጧፍ በማብራት ታላቁን መሪ የማሰብ ሥነ ሥርዓት ይከናወናል ብለዋል፡፡በመለስ ስም በተሰየሙ ፓርኮች ችግኞችን የመትከል ተግባርም በስፋ እንደሚከናወን ነው ኃላፊው የተናገሩት፡፡ ከዚህ በተጓዳኝም ቀደም ሲል በመለስ ፓርኮች የተተከሉ ችግኞችን የመንከባከብ ሥራዎች ይከናወናሉ፡፡ በዚህም የመለስን የአረንጓዴ ልማት ስትራቴጂ በማጠናከር ሞዴል ፓርኮችን ለማፍራት ጥረቱ ተጠናክሮ መቀጠሉንም ነው ያስረዱት፡፡በትግራይ ክልል የሚከበረው የአሸንዳ በዓልም የመታሰቢያው አንዱ አካል እንደሚሆን አቶ ገብረ ሚካኤል ይናገራሉ፡፡ በበዓሉ ሴቶች በነፃነት የሚሳተፉበት በመሆኑ መለስ ለሴቶች መብትና ነፃነት መከበር የነበረውን ፅኑ ፍላጎት የሚያንፀባርቁ ዝግጅቶች ይቀርባሉ፡፡ህዝቡ የሚያጋጥሙ ፈተናዎችን በፅናት በማለፍ፣ ህገ መንግስታዊ ልዕልናና ቁመና ካለው መንግስትና ድርጅት ጎን በመሰለፍ የበኩሉን ሊወጣ እንደሚገባ ኃላፊው አስገንዝበዋል፡፡ አሁን የተደረሰበት ደረጃ ይህንኑ እውነታ የሚያሳይ ነው ብለዋል፡፡አቶ ገብረ ሚካኤል እንዳሉት በመልካም አስተዳደር እጥረትና በመሰል ችግሮች ዙሪያ ህዝቡ የሚያነሳቸውን ችግሮች ለመፍታት የሚያስችል አደረጃጀት ተፈጥሯል፡፡ የኪራይ ሰብሳቢነት አመለካከቶች በዲሞክራሲያዊ ብሔርተኝነት አስተሳሳብ የበላይነት እንዲሸነፉ ይደረጋል፡፡ የፌዴራሊዝም አስተምህሮትን በማጠናከር የተጀመሩ ልማቶች ከግብ እንዲደርሱ ትግሉ ይቀጥላል፡፡